Vier sterf ná trok in groep inploeg wat taxi stootArgieffoto: ER24 Vier mans is dood nadat ŉ vragmotor Maandagaand in Mpumalanga in ŉ onklaar minibustaxi ingeploeg het, terwyl passasiers besig was om dit teen ŉ steilte uit te stoot. Volgens Joseph Mabuza, ŉ woordvoerder van die provinsie se departement van veiligheid, het die ongeluk op die N4 tussen die Lebombo-grenspos en Komatipoort plaasgevind. “Die minibustaxi het glo onklaar geraak en van die passasiers was besig om dit te stoot toe ŉ vragmotor van agter af in hulle ingeploeg het,” het Mabuza gesê. Russel Meiring, ŉ woordvoerder van ER24, het Dinsdag in ŉ verklaring gesê die vier mans was reeds dood toe paramedici by die toneel opgedaag het. Hul liggame is weens die impak uitmekaargeskeur. Drie mense is tydens die voorval beseer. Hulle is op die toneel gestabiliseer en na die Tonga-hospitaal geneem vir verdere behandeling. Die oorsaak van die ongeluk word ondersoek.